Tuis | Media Releases | Polisie soek nou weer reserviste
Die moratorium op die werwing van reserviste vir die Polisie is opgehef vanaf Januarie 2015. Die minister van polisie, Nathi Nhleko, het in antwoord op 'n vraag van dr. Pieter Groenewald van die Vryheidsfront Plus in die parlement, geantwoord en gesê die Polisie werf nou weer reserviste. Tans is daar 18 026 reserviste in die Polisie. Vier provinsies, Wes-Kaap, Noordkaap, Mpumalanga en Oos-Kaap is geïdentifiseer as loodsprovinsies vir die eerste werwing. 'n Verdere werwing sal later in die 2015/2016 finansiële jaar geloods word.
"Die vier kategorieë reserviste word nou verminder na net twee. Dit is nadelig vir landelike beveiliging omdat die een kategorie wat spesifiek daarvoor ingestel was nou wegval. Die fokus word nou verbreed en is nie meer spesifiek gefokus op landelike beveiliging nie. Dit is nie in ooreenstemming met die Nasionale Ontwikkelingsplan nie," sê dr. Pieter Groenewald, die VF Plus se hoofwoordvoerder oor polisie.
"Verder word streng vereistes gestel om 'n reservis te word, maar die vraag is of dit in die praktyk toegepas gaan word. Een vereiste is dat jy geen kriminele rekord mag hê nie, maar tans is daar voltydse lede in die Polisie met kriminele rekords en daar word nie behoorlik teen hulle opgetree nie.
"Daar is ook 'n kategorie van persone wat nie reserviste mag word nie. Joernaliste, lede van die private sekuriteitsbedryf, uitsmyters by klubs, ampsdraers van politieke partye, skoliere, lede van insleepdienste, betrokkenes by skrootwerwe, die taxi-bedryf ens. asook werklose persone sal nie kwalifiseer nie. Jy sal ook nie kwalifiseer as jy 'n sigbare tatoeëermerk dra nie.
"Suid-Afrikaanse burgers tussen 25 en 40 jaar, wat 'n matrieksertifikaat of iets soortgelyks het mag aansoek doen en jy moet medies, geestelik en fisies geskik en fiks wees. Vorige lede van die Polisie wie se aansoek vir heraanstelling verwerp is weens negatiewe oorwegings, kan ook nie aansoek doen nie.
"Al die vereistes skep die indruk dat persone met 'n onberispelike karakter as reserviste gesoek word, maar die Polisie sukkel om van sy misdadigers wat voltyds in sy midde is, ontslae te raak, en dit is 'n jammerte," het Groenewald gesê.